Document ID: 31984R2036

*****
ΚΑΝΟΝΙΣΜΟΣ (ΕΟΚ) αριθ. 2036/84 ΤΗΣ ΕΠΙΤΡΟΠΗΣ
της 16ης Ιουλίου 1984
για την τρίτη τροποποίηση του κανονισμού (ΕΟΚ) αριθ. 1136/79 περί καθορισμού των λεπτομερειών εφαρμογής των σχετικών με το ειδικό καθεστώς κατά την εισαγωγή ορισμένων κατεψυγμένων βοείων κρεάτων προοριζομένων για μεταποίηση
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 805/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του βοείου κρέατος (1), όπως τροποποιήθηκε τελευταία από την πράξη προσχωρήσεως της Ελλάδας, και ιδίως το άρθρο 14 παράγραφος 4 στοιχείο γ),
Εκτιμώντας:
ότι ο κανονισμός (ΕΟΚ) αριθ. 1136/79 της Επιτροπής (2), όπως τροποποιήθηκε τελευταία από τον κανονισμό (ΕΟΚ) αριθ. 410/84 (3), έχει καθορίσει τις λεπτομέρειες εφαρμογής του ειδικού καθεστώτος κατά την εισαγωγή κατεψυγμένων βοείων κρεάτων που προορίζονται για μεταποίηση· ότι ο κανονισμός αυτός καθορίζει στο άρθρο 2 παράγραφος 5 τις συνθήκες στις οποίες πρέπει να ανταποκρίνονται τα προϊόντα τα οποία ονομάζονται «κονσέρβες» για να επωφεληθούν του ειδικού καθεστώτος εισαγωγής που αναφέρεται στο άρθρο 14 παράγραφος 1 στοιχείο α) του κανονισμού (ΕΟΚ) αριθ. 805/68·
ότι η εμπειρία από την εφαρμογή του άρθρου 2 παράγραφος 5 απέδειξε την αναγκαιότητα να καθορισθούν με ακριβέστερο τρόπο τα προϊόντα που χαρακτηρίζονται ως «κονσέρβες» κατά την έννοια του παρόντος κανονισμού·
ότι η Επιτροπή Διαχειρίσεως Βοείου Κρέατος δεν διατύπωσε γνώμη στην προθεσμία που όρισε ο πρόεδρός της,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 2 του κανονισμού (ΕΟΚ) αριθ. 1136/79, η παράγραφος 5 αντικαθίσταται από το ακόλουθο κείμενο:
«5. Νοούνται ως κονσέρβες, υπό την έννοια του άρθρου 14 παράγραφος 1 στοιχείο α) του κανονισμού (ΕΟΚ) αριθ. 805/68, τα προϊόντα που υπάγονται στη διάκριση 16.02 Β ΙΙΙ β) 1 ββ) του Κοινού Δασμολογίου και περιέχουν κατά βάρος 20 % ή περισσότερο βόειο κρέας με εξαίρεση τα παραπροϊόντα σφαγίων και το λίπος, και των οποίων το ολικό καθαρό βάρος αντιπροσωπεύεται τουλάχιστον μέχρι ποσοστού 85 % από βόειο κρέας και πηκτή.
Εντούτοις, δεν θεωρούνται κονσέρβες τα προϊόντα που μεταποιούνται σε εγκαταστάσεις λιανικής διαθέσεως ή σε καντίνες και διατίθενται στον τελικό καταναλωτή.»
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπακών Κοινοτήτων.
Εφαρμόζεται στις κονσέρβες που παρασκευάζονται από προϊόντα που έχουν εισαχθεί μετά τις 30 Σεπτεμβρίου 1984.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 16 Ιουλίου 1984.

Labels: 3
17